ИЗБОРНОМ И НАСТАВНО НАУЧНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

На седници НАСТАВНО-НАУЧНОГ ВЕЋА, одржаној 24. и 25. 09. 2020., изабрани смо у комисију за оцену кандидата Мср Олге Д. Жакић, ЗА ИЗБОР У ЗВАЊЕ ИСТРАЖИВАЧА-САРАДНИКА за научну област Историја ликовних уметности и архитектуре. На основу поднете документације, анализе радова и детаљног увида у досадашњи рад кандидаткиње, подносимо следећи

Извештај

Олга Жакић је рођена у Београду 1992. године. Дипломске студије на Београдском Универзитету, Филозофски Факултет, Одељење за историју уметности, уписала је 2011, а завршила је 2015. са просечном оценом 9,33. Дипломирала је са темом „Дарвинизам и борба за опстанак: Antropoides Франтишека Купке“ код ментора доцента др Игора Борозан, са оценом 10,00. Мастер студије (2015-2016) успешно је окончала на Одељењу за историју уметности, Филозофског факултета, Универзитет у Београду, са темом мастер рада „Уметност у служби дарвинизма у Француској током друге половине 19. века“, са просечном оценом 10,00.

Године 2017. је у едицији „Задужбине Андрејевић“ објавила научну монографију„ „Дарвинизам у француској уметности друге половине 19. века“.

 Године 2017. уписала је докторске студије на Филозофском факултету у Београду, на Одељењу за историју уметности, код ментора доцента др Игора Борозана.

Од 24. 12. 2018. године, запослена је на Филозофском факултету, у звању истраживача-приправника, при пројекту *Српска уметност 20. века: национално и Европа*, (бр. 177013), а чији је руководилац проф. др Лидија Мереник (до 31. децембра 2019., сада кумулативни

пројекат Филозофског факултета).

25. 2. 2020. године одбранила је предлог теме докторске дисертације „Еволуционизам у француској уметности друге половине 19. и почетком 20. века“.

Олга се бави европском и националном уметношћу и визуелном културом друге половине 19. и првих деценија 20. века, са посебним нагласком на уметност дарвинизма, и визуелизацију природњачких теорија. Истражује утицаје науке, политике, расе и националне идеје на визуелне уметности, као и деловање визуелног у уобличавању културних пракси и друштвених односа.

Објављује студије, чланке у домаћим и иностраним публикацијама, такође учествује на научним скуповима и држи јавна предавања.

**Библиографија:**

„Beauty and the Beasts: Darwinism and sexual selection in visual culture in the Case of Franz von Stuck’s „Fighting for a woman”, DAKAM Conference Proceedings, Istanbul, 2016, 149-157. ISBN 978-605-9207-58-4 (M33)

„Дарвинизам у француској уметности друге половине 19. века”*,* Задужбина Андрејевић, Београд, 2017, ISBN 978-86-525-0302-5 (M43)

У монографији се анализира деловање дарвинизма, феномена који је из темеља потресао два миленијума грађену структуру европског друштва. Монографија је посвећена важној и комплексној теми која обједињује знања из историје науке и историје уметности, и представља пионирски осврт у српској средини на прожимање природних теорија и визуелних пракси у европској култури друге половине 19. века.

„Дарвинизам и борба за опстанак: „Antropoides“ Франтишека Купке”, Зборник Народног музеја XXII/2 , Београд, 2016, 251-268. удк 75.049:575.824 (M51)

„Еволутивни монизам у Аустрији и Климтова „Медицина*“*, Културно наслеђе и друштво: (не)равнотежа теорије и праксе у контексту одрживог развоја, екологије и здравља, ур. Ивана Весковић, Завод за заштиту споменика културе града Београда, Београд, 2018, 85-96 удк 71/72.025(497.11)"20"(082) (M63)

„Редоново сновиђење: „Глава гнома“ из колекције Народног музеја у Београду“, Зборник Народног музеја XXIII/2, Београд, 2018, 99-115. удк 75.023.3- 035.683 (М51)

Рад је заснован на истраживању уобличавања и функционисање једне од сомнабулних представа Одилона Редона. Анализа *Главе гнома* (1879), цртежа из Народнмог музеја у Београду, деконструисала је морбидне биолошке трендове у европској науци друге половине 19. века. Истовремено, цртеж француског уметника је постављен у оквире детерминистичких теорија, али и особног расположења уметника, који је на сензитиван начин одговорио на друштвену кризу и свеопшти песимизам француског друштва у годинама након Француско-пруског рата (1870-1871). Компаративна анализа и морфолошко-феноменолошко рашчитавање *Главе гнома* расветлило је дејство ликовног језика у визуелизацији несвесног, али и материјализацији анксиозности у годинама велике депресије и слома националних идеала.

„Мотив Сфинге у уметничком стваралаштву Ивана Мештровић*а*“, Саопштења LI, Београд, 2019, 139-154. удк 730.071.1(497.1) (M51)

Текст доноси нова тумачења о вишеслојним аспектима мотива Сфинге у оквиру Мештровићевог вајарског опуса. Представа Сфинге је постављена као визулени топос који материјализује дубинске структуре модерног човека, у композитно време с почетка 20. века. Истовремено, мотив Сфинге је рашчитан у светлости националне и династичке пропаганде српске и југословенске државе и владајуће династије Карађорђевић. Сфинга је постављена као ангажовани агенс у служби визуелизације *преноса* древног знања, мудрости и моћи у међуратни период. Коначно, она је анализирана из ракурса историјскоуметничког метода који подразумева тумачење симболике и намене сложеног визуелног предмета у служби репрезентације династије и нације.

Имајући у виду да Олга Жакић испуњава услове за избор у звање истраживача сарадника, сходно Закону о научно-истраживачкој делатности Министарства просвете, науке и технолошког развоја, високо вреднујући њен досадашњи рад на докторским студијама, у научно-истраживачком раду и по оствареним резултатима као научно основан, примеран, и високо вреднован, предлажемо Наставно научном и изборном већу избор у звање истраживач сарадник.

Ванредни проф. др Игор Борозан У Београду, 28. 09. 2020.

-------------------------------------

Проф. др Саша Брајовић

 ------------------------------------

проф.  др Лидија Мереник

-------------------------------------